צביקה קליין

צבי (צביקה) מיכאל קליין (באנגלית: Zvika Klein; נולד ב-13 בדצמבר 1982) הוא עיתונאי ופרשן ישראלי-אמריקאי, העורך הראשי של העיתון הג'רוזלם פוסט. כמו כן הוא פעיל חברתי בתחום של יחסי ישראל-יהדות ארצות הברית. לפני כן, היה כתב לענייני העולם היהודי, עלייה וקליטה בעיתונים מעריב, ג'רוזלם פוסט ומקור ראשון.

בעקבות עבודתו זכה בשלושה פרסי עיתונות והוא משמש כדובר ופרשן בכנסים ובתקשורת סביב נושאים אלה.

שימש כיועץ בבית הנשיא לנושא יהדות התפוצות.

ביוגרפיה
קליין נולד בשיקגו שבארצות הברית, לצ'ארלס ולבוורלי קליין. לצביקה קליין אח, אבי, ואחות, דינה. הוריו גדלו והתחנכו בתנועת בני עקיבא בשיקגו, ובעקבות כך הפכו מחוברים לציונות והחליטו לעלות לישראל. קליין עלה לישראל עם משפחתו כילד, בשנת 1985. היה פעיל אף הוא בבני עקיבא כמדריך.

שירת בצה"ל כמייסד וראש דסק תקשורת דתית-חרדית בחטיבת דובר צה"ל.

הוא בעל תואר ראשון במדעי החברה והרוח מהאוניברסיטה הפתוחה.

קריירה מקצועית
בשנים 2005–2006 שימש כשליח הסוכנות היהודית ובני עקיבא העולמית לדרום פלורידה. בשנים 2006–2009 שימש כמנהל פרויקט שליחי "בן עמי" בהסתדרות הציונית העולמית.
במקביל שימש כדובר תנועת בני עקיבא העולמית, עד לשנת 2011.

בשנים 2011–2022 שימש ככתב וכפרשן לענייני העולם היהודי, עלייה וקליטה בעיתון "מקור ראשון".

בשנים 2012 ל-2014 שימש גם כעורך ראשי של ערוץ "nrg יהדות" וכתב לענייני העולם היהודי, עלייה וקליטה בעיתון "מעריב".

בשנת 2012 היה מהעיתונאים הראשונים שהגיעו לזירת הפיגוע בבית הספר היהודי "אוצר התורה" בטולוז, וסיקר את ההפגנות הקטלניות בכיכר מאידאן שבקייב בירת אוקראינה, סביב חילופי השלטון.

בשנת 2014 היה העורך הראשי של תוכנית הטלוויזיה "היהודי הגולש" בהגשתו של גיל קופטש בערוץ 20.

שימש בשנים 2018–2019 כמנהל קהילת בוגרי תוכנית "קומיוניטי" למובילי דעת קהל ישראליים בנושא התפוצות, בבית הנשיא.

החל מפברואר 2022 משמש כפרשן וכתב לענייני העולם היהודי בעיתונים ג'רוזלם פוסט ומעריב.

ב-8 באוגוסט 2023 מונה לסגן העורך הראשי של הג'רוזלם פוסט. ארבעה חודשים לאחר מכן, בדצמבר 2023, מונה לעורך הראשי של הג'רוזלם פוסט.

בפברואר 2024 פרסם כתבה שכללה לראשונה בעיתון ישראלי ראיון עם פקיד ממשל קטרי, עבדאללה בן מוחמד אל-ת'אני, שגריר קטר בגרמניה, ובה קרא קליין לשמור על דיאלוג עם קטר כמתווכת מרכזית בשחרור החטופים מעזה. ובמרץ 2024 ביקר בדוחה ונפגש עם בכירים בממשלת קטר, כולל ראש ממשלת קטר מוחמד בן עבד א-רחמן בן ג'אסם אאל ת'אני. הביקור אורגן על ידי ישראל איינהורן, יועץ תקשורת ישראלי שהועסק על ידי גורמים קטריים לשיפור תדמית המדינה בישראל. לאחר הביקור תיאם אלי פלדשטיין, יועץ תקשורת החשוד גם הוא בפרשה, ראיונות בינו לבין רביב דרוקר ועופר חדד.

במרץ 2025 הוא נחקר באזהרה בפרשת הקשר בין לשכת נתניהו לממשלת קטר. קליין חשוד במגע עם סוכן זר, ועל פי המיוחס לו הוא תיווך בין אלי פלדשטיין לאיש העסקים הישראלי גיל בירגר ולג'יי פוטליק, ששימש לוביסט של ממשלת קטר.

הוקרה
במסגרת עבודתו, זכה קליין לפרסים רבים, בהם:
 פרס עיתונות של בני ברית לשנת 2013, למצוינות בסיקור התפוצות בתקשורת הישראלית.
 פרס סמולר-ג'וינט לעיתונות לשנת 2014. ועדת השיפוט קבעה כי "עבודתו הענפה של צביקה קליין מביאה לקהל מגוון רחב של היבטים, הבונים מארג מרשים ויוצא דופן של סיקור תקשורתי אינטליגנטי וחשוב הפונה לקהלים רבים ושונים, המציף את המורכבות של נושא היהדות הגלובלית והקשר בין הקהילות היהודיות ברחבי העולם וישראל".
 איש השנה בתקשורת של ארגון "ישראל שלי" לשנת 2018, על סדרת הראיונות "קרובים רחוקים" על יחסי ישראל-יהדות ארצות הברית.
 אחד מ-100 האנשים המשפיעים בצורה חיובית על העולם היהודי בשנת 2015 מטעם אתר החדשות היהודי-אמריקני "אלגמיינר"
 המרכז העולמי של בני ברית זיכה את קליין בפרס לעיתונאות למצוינות בסקירת התפוצות בתקשורת הישראלית לשנת 2019 על שם וולף והילדה מטסדורף ז"ל

פרסומים נבחרים
  – ימים ספורים אחרי הפיגוע ב"היפר כשר" בפריז, צילם קליין סרטון עם מצלמה נסתרת, אז צעד ברחובות פרי ופרבריה עם כיפה וציצית. הוא ספג קללות, איומים ויריקות מצד מקומיים. הסרטון, שעלה לאתר nrg הפך תוך שעות ספורות לוויראלי, ולו יותר מ-5 מיליון צפיות ביו טיוב ואזכורים בעיתונות העולמית.
 סדרת הראיונות "קרובים רחוקים" בעיתון מקור ראשון, שעסקה ביחסי ישראל יהדות ארצות הברית - במשך חצי שנה ראיין קליין 23 בכירים ישראליים ויהודיים מארצות הברית ודן עימם במהות היחסים.

 חיים אישיים 
קליין נישא בשנת 2014 לאביטל טקל ולזוג שלושה ילדים. המשפחה גרה באפרת. גיסו הוא העיתונאי יהודה שלזינגר.

קישורים חיצוניים

הערות שוליים

קטגוריה:עורכי עיתונים ישראלים
קטגוריה:עורכי ג'רוזלם פוסט
קטגוריה:סגל ערוץ 20
קטגוריה:סגל nrg
קטגוריה:סגל הג'רוזלם פוסט
קטגוריה:סגל מעריב
קטגוריה:סגל מקור ראשון
קטגוריה:עולים בשנות ה-1980
קטגוריה:ישראלים ילידי ארצות הברית
קטגוריה:בוגרי בני עקיבא
קטגוריה:חיילי דובר צה"ל
קטגוריה:בוגרי האוניברסיטה הפתוחה
קטגוריה:שליחי הסוכנות היהודית
קטגוריה:אפרת: אישים
קטגוריה:פרשת הקשר בין לשכת נתניהו לממשלת קטר
קטגוריה:אמריקאים שנולדו ב-1982
קטגוריה:ישראלים שנולדו ב-1982